Róma, 1935. február 6.

­\_\_\_\_\_\_\_\_\_\_\_\_\_\_\_\_\_\_\_\_\_

Kedves Bálint!

Hálásan vettem, máskor is, mindig tapasztalt azon jóindulatodat, hogy szerény közreműködésemet az otthoni kérdésekben is igénybe venni óhajtod. Múltkori beszélgetésünket folytatva megint a Nemzetiről lenne szó, melynek hanyatló tendenciái sürgető megoldást követelnek. Már itt, Rómában sem titok az anyagi és szellemi süllyedés: botrány, hogy a csekély számú előadáson három-négy a fizetett jegyes néző. Neked nem kell mondanom, hogy gyakorlatilag nincs vesztenivaló, azonnali újjászervezés és reform szükségeltetik.

Ejtettünk már szót Németh Antalról, ismered azon véleményemet, mely tavaly a VOLTÁ-n megerősítést nyert: örömmel és elégtétellel hallgattam előadásait, melyekből kitűnt, hogy ez a nagy műveltségű fiatalember érti és átlátja a hazai színházi helyzet psychologiáját. Állam és színház kapcsolatáról szólva olyan intenciókat fogalmazott meg, melyeket hallva visszatért a Nemzeti újulásában való hitem, vele szerves folytatása következhetne el a magyar színjátszásnak. Olaszul és németül is lenyűgöző hatást tett a kongresszusra, személyesen magára Pirandellóra is.

Tudod, hogy szívügyem a magyar kultúra, egy élet munkáját fektettem bele, s igyekeztem az olasz kapcsolatok kiépítésével az országnak is hasznára válni. Tájékozódtam Németh felől, hogy megerősödjem hitemben, s valóban, ezután még inkább nagy jelentőséget tulajdonítok néki. Tudom, hogy nem kedvelik otthon, hiszen sosem kímélte kritikáiban az európai szemmel ugyancsak avitt pesti színjátszást. Németh sokat tanult Berlinben, Kölnben, Párizsban, a legjobbaktól. Berlinben Reinhardt, Jessner mellett rendezhetett. Klebelsberg sem véletlenül pártfogolja. Operában is otthonos, s Blattnernél, Párizsban a modern bábjátszásba ugyancsak belekóstolhatott. Úgy tudom, a növendékek is igen kedvelik, a Színi Iskolában csak három éve tevékenykedik, de már rajongótábora van. Szemrevételeztem az általa szerkesztett, s nem túl igazságosan bírált Színháztörténeti Lexikont: lenyűgöző, hogy valaki huszonévesen ilyen átfogó, átgondolt, a színháztudományi, személyi és technikai kérdéseket együtt-látó munkát ad ki a kezéből. S nem utolsósorban, a mi ügyünkből kifolyólag különösen fontos, hogy a szerkesztés alatt olyan kapcsolatrendszert épített ki, melyre támaszkodhatsz, ha a direktori széket néki adod.

Bálint, ez a fiatalember alig múlt harminc, s tettrekész: Voinovich kiléptetésével biztosan bízhatnád rá a színésztársaság újjászervezését, valamint az adminisztrációt. Én felettébb alkalmasnak találom ebben a kritikus helyzetben: antinaturalista, modern, elméleti és gyakorlati szakember egyszerre. Szegeden már bizonyított (2 évad alatt 50 remek darab!), megérdemli ezt a színházat.

Mi mindig ragaszkodók voltunk egymáshoz, kölcsönös nagyrabecsülésünk, s ha talán megérdemlem, elismered római munkámat, összeköttetéseimet és tájékozottságomat, s ebben az ügyben is figyelembe veszed javaslatomat.

Baráti üdvözlettel:

Gerevich Tibor